section_heading: Životopis
paragraph_text: Napisao je više priručnika iz teorije književnosti i objavljivao priloge kojima je nadoknađivao recepcijske praznine hrvatske teorije, opskrbljujući ju osnovnim uvodima u raznolike kritičke paradigme, kako suvremene (strukturalizam, poststrukturalizam i sl.), tako i starije (predmoderna kritika, antička retorika).<ref> Moderna kritika u Engleskoj i Americi (1973.), njegova prva samostalna knjiga, predstavlja relevantne angloameričke kritičare (T.S. Eliot, V. Woolf, Nova kritika i dr.) čiji su se interesi podudarali s tadašnjim okretom od marksističke kritike u hrvatskoj znanosti o književnosti.<ref> U dvije knjige, Povijest književnih teorija (1979.) i Suvremene književne teorije (<sup>1</sup>1986., <sup>2</sup>1999.), dao je prikaz razvoja književne teorije od antike do suvremenosti, popraćen ključnim teorijskim tekstovima. U Semiotici književnosti (1991.) i Uvodu u komparativnu književnost (1995.) obradio je osnovne pojmove dotičnih smjerova proučavanja književnosti, a potonja je prvi takav priručnik na hrvatskom od Poredbene ili komparativne književnosti Ive Hergešića iz 1932.